感秋五首  其一
作者：楊萬里
朝代：宋

paragraphs: 昨扇猶午携，今裳覺晨單。
起來且復卧，未敢窺柴關。
不知病至此，爲復老使然。
平生性剛燥，畏熱長喜寒。
念昔忝鄉賦，踐雪詣春官。
布褐背不纊，芒鞋繭且穿。
長亭夜濯足，吹燈呻故編。
買酒破孤悶，浩歌殷屋椽。
何曾悲廩秋，山稜聳臞肩。
秋風吹我髓，秋露滴我肝。
我欲與秋敵，秋先令我酸。
歎息復歎息，誰是長少年。